# Sikre påkobling på sentralnettet for elektrisk kraft

Innspill til Stortingsvalget september 2021

## Problemstilling:

Kraftoverskuddet på Sørlandet gir muligheter til store nyetableringer som har stort behov for elektrisk kraft. Samtidig er det få tilknytningspunkter til sentralnettet for å hente ut nødvendig kraft, og det er både kostbart og tidkrevende å få etablert kraftinfrastruktur som gjør det mulig med nyetableringer.

## Beskrivelse:

Halvparten av Norges kraftoverskudd kommer fra fornybar vannkraft fra Agder. Industrien på Agder bruker i dag rundt 5 TWH, mens kraftoverskuddet vårt er estimert til å være på 7-8 TWH.

Prosjektet for å etablere Morrows batterifabrikk har tydeliggjort utfordringen med å få tilgang til dette overskuddet. Flere aktuelle områder for etablering ble ekskludert fra konkurransen da det ble for kostbart å kople området til sentralnettet.

Næringsalliansen på Agder sier i en kronikk:

##### “Regjeringen har gjennomført en vellykket reform gjennom satsingen på Nye veier, som har gitt fart i veibyggingen i regionen og vil binde Sørlandet sammen med Vestlandet. Men nye industrimuligheter viser oss at tilgangen på strøm mangler. Regjeringen har med Nye veier også vist at man kan etablere gode fagmiljøer som utfordrer etablert kunnskap og gir hurtig og rimeligere utbygging av infrastruktur enn tidligere. Det samme må nå gjøres med infrastrukturen for strøm.

På samme måte som vi har fått en raskere veiutbygging gjennom Nye Veier, trengs en tilsvarende satsing på ny infrastruktur for strøm”.

## Forslag til løsning:

**Det bør utredes om etablering av “Nye Veier” for kraftnettet kan være et verktøy for utbygging av infrastruktur som dekker næringslivets behov for kraft.**